Lepo pozdravljeni,

Na Miranovo pobudo, za katero meniva, da je odlična, sva pripravila nekaj informacij o najinem rojstnem kraju. V tem majhnem, prijetnem kraju na jugozahodu Slovenije, ki ima okoli 5000 prebivalcev, živiva že vse življenje.

**Ilirska Bistrica,** kraj za aktivne turiste

Leži v kotlini na eni strani obdani z Brkini, na drugi pa se kmalu nad Ilirsko Bistrico začenjajo snežniški gozdovi. Med hribi leži mesto Ilirska Bistrica in tu se vije cesta, ki pelje iz Postojne na Reko. Največ ljudi pozna naš kraj po tem, da gredo skozi njo v tranzitu na morje, preberejo na tabli napis Il. Bistrica in nič več.

Naš kraj ima veliko zanimivosti. S svojo lego nudi odlično izhodiščno točko za izletniški turizem, ima bogato zgodovino, naravne znamenitosti, neokrnjeno naravo in pestro kulinarično ponudbo v gostilnah in restavracijah ter možen ogled in nakup domačih pridelkov na turističnih kmetijah.

V mestu je trenutno eno postajališče za avtodome: PZA Danilo, Bazoviška cesta 46, 6250 Ilirska Bistrica, Slovenija, odprto vse leto, 45.558280, 14.243077

V prostorskem načrtu občine je izgradnja še dveh postajališč za avtodome, enega v mestu in enega na Sviščakih.

**Nekaj o zgodovini, naravnih znamenitostih in turistični ponudbi v Ilirski Bistrici in okolici**

Zaradi lege na trgovski in strateški poti se omeja naselje in pražupnijo Trnovo že leta 1150 in naselje Villa Wistriz leta 1300. Že leta 1873 je bila zgrajena železnica, ki je povezovala Dunaj, Budimpešto in Trst z Reko. Glavna dejavnost v naših krajih je bila trgovina, mlini in žage, poljedelstvo in trgovina, predvsem lesna. V Avstro-ogrskih časih so bili brkinski sadovnjaki zelo dobro poznani, sajso zaradi dobre kvalitete brkinska jabolka jedli tudi na avstrijskem dvoru.

Po letu 1918 so naši kraji spadali pod italijansko okupirano ozemlje in prav lega je bila tudi za Italijane zelo zanimiva. Med italijansko okupacijo od leta 1918 do 1943 je mesto doživelo obdobje razcveta. Trnovo in Il. Bistrico so leta 1927 združili v mesto Villa del Nevoso, ki se je po vojni preimenovalo v Ilirsko Bistrico in je tedaj doživelo drugo obdobje velike rasti:

* leta 1933 je takratni župan Carlo Ognibene, ki je bil poročen z domačinko, dal zgraditi prelepo občinsko stavbo v neobeneškem slogu. Še danes služi istemu namenu in je najlepša hiša v Ilirski Bistrici.
* Istega leta kot občinsko hišo so zgradili tudi kompleks vojašnic »Regina Margherita« za pehotne enote v Bistrici in tankovske enote v Trnovem. Pozneje v času SFRJ je bila tu nastanjena JLA, vojašnici sta služili istemu namenu in imeli cca 3.500 vojakov. Pozneje v Republiki Sloveniji je bistriško vojašnico uporabljala slovenska vojska, sedaj pa služi za namene policije, šolstva in zobozdravstva. Tu je Gimnazija, Glasbena šola, Center obmejne policije in Zobozdravstveni dom. V trnovskih vojašnicah je bil po letu 1991 najprej begunski center, sedaj pa je tu obrtna cona.
* Poslopje sedanjega Krajevnega sodišča zgrajeno leta 1924 je bilo gozdni urad knezov Schonburg – Waldenburg z gradu Snežnik v Loški dolini.
* Sokolski dom je bil zgrajen leta 1912 in prenovljen leta 1924 v dom fašistov, po 2. svetovni vojni pa v dom, kjer so imele sedež razne kulturne in druge skupnosti.
* Med dvema vojnama so zgradili tudi bistriški otroški vrtec, pozidali Brinškov hrib in okolico. Zraven otroškega vrtca je bila leta 1963 zgrajena Osnovna šola Dragotina Ketteja, ki nosi ime po pesniku Dragotinu Ketteju (1776 – 1899) rojenem na Premu, enemu od velikanov slovenske moderne, Zdravstveni dom z lekarno, pozneje pa je za namene jugoslovanske vojske nastal Dom na Vidmu, ki je danes spremenjen v Center kulture. Ilirska Bistrica ima še Osnovno šolo Antona Žnideršiča in nov otroški vrtec na drugi lokaciji.
* Naj naštejeva spominska obeležja:



 na Brinškovem hribu, sedanjem Hribu svobode je bil leta 1965 postavljen impozanten skoraj 8
 metrov visok spomenik arhitektke **Žive Baraga Moškon in kiparja Janeza Lenassija** posvečen 3.
 prekomorski udarni brigadi in padlim vojakom IV. partizanske armade v borbi za osvoboditev
 mesta (na sliki), na Hribu svobode je obeležje organizaciji TIGR, spomenik posvečen 3.
 prekomorski brigadi je postavljen na Vidmu in je delo kiparja Jožeta Pohlena, spomenik
 partizanski materi Jožefi Maslo z Ostrožnega Brda je postavljen na Vidmu, spomenik aktivistki
 Nadi Žagar je postavljen na vhodu v park in pred osnovno šolo Dragotina Ketteja je njegov
 doprsni kip, zraven pa spominski park posvečen trem zaslužnim bistrčanom: Radu Pehačku
 (1913 – 1983), Ivanu Benigarju in Antonu Žnideršiču (1874 – 1947).

* V Ilirski Bistrici imamo dve cerkvi: trnovsko Sv. Petra in bistriško sv. Jurija ter Samostan šolskih sester de Notre dame, ki je bil ustanovljen že 1888 leta. Njegov vzgojno izobraževalni vpliv se v kraju še danes pozna, saj je bilo veliko generacij iz kraja in okolice deležnih vzgoje in izobraževanja prav v samostanu. Dobro poznana je bila predvojna gospodinjska šola za mlada dekleta in od takrat še danes v naših krajih kroži marsikateri recept iz te šole. Sedaj je v samostanu Dom duhovnosti in Vrtec Antonina.
* Pekatete, Prvo Kranjsko Tovarno Testenin je leta 1899 ustanovil Anton Žnideršič. Žnideršič je bil pomemben mož Ilirske Bistrice, župan, predsednik gasilskega društva, predsednik čebelarskega društva, član Sokolskega društva, **izumitelj znanega AŽ panja**,... Ko mu je pri 17 letih umrl oče, je podedoval zadolženo Košomatovo posestvo, ki ga je spet dvignil prav z umnim čebelarjenjem. Z dobičkom je odprl tovarno testenin. Od leta 1945 je bila v stavbi tovarne Pekatete tovarna furnirja TOPOL.
* Med dvema vojnama, natančneje leta 1940 je bila zgrajena Tovarna lesonitnih plošč Fallersa, ki je začela obratovati šele po letu 1945 z novim imenom Lesonit in je bila takrat največja tovarna v Ilirski Bistrici. Po 2. svetovni vojni so bile večje gospodarske enote še Tovarna organskih kislin, Transport, Plama, Trgovsko podjetje Ilirija in enota Vezenine Bled.

 Razen tovarn Lesonit in Plama se po letu 1990 ni ohranila nobena od zgoraj naštetih.
 Nastale so nove tovarne, trgovska podjetja, trgovine, bari in restavracije, ki imajo trende rasti.
 Velik je tudi delež zaposlenih izven občine Ilirska Bistrica.

* Najatraktivnejša točka v Ilirski Bistrici je prav gotovo izvir Sušca, ki spada med najlepše slapove v Sloveniji (na sliki). Do njega vodi pot skozi staro mestno jedro Plac.



* Stari kraj ob izviru obeh potokov Bistrice in Sušca in ostanki gradu- gradina pričajo o bogatem življenju ob reki. O tem govori tudi bistriška himna z naslovom Tječe, tječe, bistra wuoda, bistra wuoda Bistrca. V Sibiriji, kot domačini pravimo temu delu mesta, so ob potoku Bistrica lepo obnovljene hiše starega dela naselja mlinarjev in pilarjev in secesijske stavbe bistriške gospode: hiša Antona Ličana, Ferlugova hiša, Vencinova hiša z lepimi detajli vrat, portali….Na tej poti je ob Vencinovi hiši na potoku Bistrica »most vzdihljajev« in mesto s kamnom, kjer so ženske včasih prale perilo.
* Staro mestno jedro Plac – Trg Maršala Tita je bilo in je v vsej zgodovini središče mestnega življenja. Tu so tudi obnovljene hiše bistriških veljakov, Muzejska zbirka Hodnikov mlin (na sliki Bistrica ob Hodnikovem mlinu), Knjižnica Makse Samsa , ki se imenuje po domačinki, učiteljici in pesnici Maksi Samsa (1904 – 1971) in Gostilna Triglav Pub, ki ima zunanjo teraso ob potoku Sušec.



* Naslednja točka vredna ogleda je prelep mestni park z imenom Kindlerjev botanični park. Ime je dobil po Viljemu Kindlerju, ki ga je po letu 1960 oblikoval in uredil. Ta prelep parkovni kompleks je lociran v sklopu občinske stavbe in ob sotočju potokov Bistrice in Sušca, preden se izlijeta v reko Reko (na sliki).

****

* V Trnovem je nedaleč od Hriba svobode železniška postaja z Muzejskim parkom Breda, kjer sta razstavljena lokomotiva Breda, potniški vagon in vodni stolp. Na krožišču v Trnovem je dobra stara Gostilna pri Matetu in naprej stoji pred Belinovo hišo (sedanja SKB banka) star Belinov vodnjak, kjer so v času najine mladosti prodajale »kastavke« svoje pridelke. Vsak dan so se pripeljale z vlakom iz okolice Kastva in prinesle v velikih pletenih nahrbtnih košarah pridelke.
* Bližnji Brkini, kjer je narava neokrnjena in so s slemensko cesto povezani z mestom Ilirska Bistrica, so nepozabno doživetje. Tu je grad Prem (na sliki), Kettejeva soba in zanimive izletniške kmetije. Ob predhodni najavi se je tu mogoče okrepčati in pri njih nakupiti domače pridelke.

****

* Le nekaj kilometrov iz Ilirske Bistrice proti Sviščakom so Črne njive, kjer je strelišče za glinaste golobe, Bar Črne njive in čudovite sprehajalne poti po gozdu. Pot vodi vse do Volovje rebri , nesojenega mesta, kjer bi morale stati vetrne elektrarne.
* 19 km iz Ilirske Bistrice proti Sviščakom vodi nova asfaltirana cesta v naselje Sviščaki, 1242 m, ki ima prenovljen Planinski dom in veliko vikend hišic. So izhodišče za vzpon na Snežnik, 1796 m ali na kakšne druge okoliške vrhove ali sprehajanje po lepi naravi. Še 14 km naprej v osrčju snežniških gozdov je Mašun, 1042 m, kjer je dobra gostilna Mašun in 1700 m dolga gozdna učna pot.
* Velik del struge reke Reke(tudi Notranjska Reka, Velika voda), največje in najdaljše [ponikalnice](https://sl.wikipedia.org/wiki/Ponikalnica) v Sloveniji teče prav po naši občini. Izvira kot Vela voda v gozdnatem hribovju severno od vasi [Klana](https://sl.wikipedia.org/wiki/Klana) na [Hrvaškem](https://sl.wikipedia.org/wiki/Hrva%C5%A1ka) in teče po ozki, gozdnati grapi proti severozahodu. Južno od [Zabič](https://sl.wikipedia.org/wiki/Zabi%C4%8De) se njena dolina razširi in reka teče mimo [Ilirske Bistrice](https://sl.wikipedia.org/wiki/Ilirska_Bistrica) ves čas proti severozahodu. Pri [Topolcu](https://sl.wikipedia.org/wiki/Topolc) vstopi v ožjo dolino, po kateri teče po severnem robu [Brkinov](https://sl.wikipedia.org/wiki/Brkini) vse do [Gornjih Vrem](https://sl.wikipedia.org/wiki/Gornje_Vreme), kjer je v apnencih izoblikovala širšo [slepo dolino](https://sl.wikipedia.org/w/index.php?title=Slepa_dolina&action=edit&redlink=1). V zadnjem delu toka se je vrezala v ozek [kanjon](https://sl.wikipedia.org/wiki/Kanjon), na njegovem zahodnem koncu pa ponikne v [Škocjanskih jamah](https://sl.wikipedia.org/wiki/%C5%A0kocjanske_jame). Del vode Reke pride ponovno na površje po 35 km podzemnega toka v izvirih reke [Timave](https://sl.wikipedia.org/wiki/Timava) pri vasi [Štivan](https://sl.wikipedia.org/wiki/%C5%A0tivan) med [Devinom](https://sl.wikipedia.org/wiki/Devin%2C_Italija) in [Tržičem](https://it.wikipedia.org/wiki/Monfalcone) v [Italiji](https://sl.wikipedia.org/wiki/Italija) in del v podmorskih izvirih ([brojnicah](https://sl.wikipedia.org/w/index.php?title=Brojnica&action=edit&redlink=1)) pri [Nabrežini](https://sl.wikipedia.org/wiki/Nabre%C5%BEina).
* In ne nazadnje je naše mesto od hrvaške meje oddaljeno le 12 km in 30 km od morja ter Opatije in cca 50 km od Trsta. Včasih, ko še ni bilo klima naprav je bila Ilirska Bistrica za turiste zelo zanimiva. Tu prehaja mediteranska klima v podnebje z vplivom hladnejšega zraka iz snežniških gozdov in so poletne noči zato hladne. Turisti iz vse Evrope so takrat imeli turistične sobe v Ilirski Bistrici in so se dnevno vozili na kopanje v Opatijo. Ilirska Bistrica in okolica ima danes dobro turistično ponudbo in nastanitvene kapacitete, nima pa več nobenega hotela.
* Zanimivost Ilirske Bistrice je tudi Gorsko hitrostna dirka Ilirska Bistrica, ki je ena izmed najbolj odmevnih vsakoletnih avtomobilističnih prireditev v Sloveniji. Proga velja za eno najatraktivnejših v Evropi. Zelo odmevna je tudi vsakoletna tradicionalna prireditev v pustnem času, ki se imenuje Pust je pršu in kjer v povorki nastopajo domače in prijavljene skupine iz cele Slovenije in tujine.

Vse dodatne informacije dobite v TIC Ilirska Bistrica, Gregorčičeva 2, 6250 Ilirska Bistrica, 45.567227,14.243319, T: +386 (0)59 966 278, +386 (0)30 345 278
E: info@tic-ilbistrica.si
[https://www.ilirska-bistrica.si/](http://https/www.ilirska-bistrica.si/) Na novo vozi tudi TIC avtobus po Ilirski Bistrici in okolici.

Informacije o lokaciji in dodatne informacije o zgornjih podatkih so večinoma podrobno opisane v Googlu. Tu dobite na Wikipedija Ilirska Bistrica tudi informacije o znanih ljudeh, rojenih in živečih v Ilirski Bistrici.

Informacije o kulturni dediščini: <https://www.kamra.si/>, Ilirska Bistrica.

V najinem opisu sva naštela le nekaj zanimivosti mesta in okolice, še več jih boste z raziskovanjem kraja odkrili sami. Veliko lepih trenutkov ob obisku najinega kraja vam želiva

Neva in Marijan Macarol